《主敬以西青题予斋为赋长歌》
清代·宋华金

太行之山出关东，蜿蜒千里翔飞鸿。高拱神霄卫琼宫，罗列万朵青芙蓉。

下临九陌佳气通，云蒸霞变烟峦丛。开轩西望见一峰，螺黛窈窕当晴空。

营丘摩诘状难工，钱郎暇日时过从。持杯揖翠豁心胸，醉呼一斗松液浓。

西青二字颜斋中，寒蛟秋蚓回笔锋。山灵起笑拨云封，更催雨师洗山容。

落日晻映含夕舂，仰睇远色无终穷。碧汉又见摩青铜。

作者简介：宋华金，字西羾，商丘人。康熙辛丑进士，授吏部主事，历官襄阳知府。有《青立轩诗集》。